Bosporos
Store norske leksikon,Geografi,Verdens geografi,Asia,Tyrkias geografi
Bosporos er et strede mellom Balkanhalvøya og Lilleasia. Stredet forbinder Marmarahavet med Svartehavet og den europeiske delen av Tyrkia med den asiatiske. Stredet er 31,7 kilometer langt, 0,66–3,5 kilometer bredt og største dybde er 121 meter. Strømmen i stredet går overveiende fra Svartehavet til Marmarahavet i overflaten, men med understrømmer den andre veien på grunn av mindre saltinnhold i Svartehavet.
Løpet er forsynt med mange fyr og er kontrollert av tallrike fort og batterier. De maleriske breddene med bratte, høye skrenter har en nesten sammenhengende bebyggelse av byer og borger, slott og landsteder. Bosporos er blitt kalt Istanbuls hovedgate. Innenfor den sørlige inngangen danner Bosporos en vik i vestbredden, Det gylne horn. På begge sider av denne ligger Istanbul med sine forsteder. Like overfor ligger på den asiatiske siden Üsküdar (Skutari) og havnen og jernbanestasjonen Haydarpaşa. Stredet krysses av Bosporosbroene. Les mer i Store norske leksikon Bosporanske rike Istanbul Marmarahavet Svartehavet